Den unge mand blev sidste sommer idømt seks års ubetinget fængsel, da byretten behandlede sagen og nåede frem til, at der var tale om forsøg på manddrab. Den 19-årige nægtede under sagen at have haft til hensigt at dræbe, og derfor ankede han efterfølgende dommen. Den alvorlige episode fandt sted ved 22-tiden om aftenen 8. oktober 2020 på Ved Stranden i Aalborg. Livsfarlige skader Offeret – en 19-årig mand – var på vej hjem efter en tur i Jomfru Ane Gade, da han blev overfaldet af den dengang kun 17-årige gerningsmand. Efter en kort ordudveksling med offeret stak den unge gerningsmand offeret flere gange med en 12 centimeter lang kniv i ryggen. Han fik to stiksår på henholdsvis syv og 12 centimeter, hvilket gav skader på pulsårer, lunge og lever, så han ifølge sagens oplysninger var i livsfare. Under sagen i byretten erkendte gerningsmanden at have begået grov vold mod offeret, men afviste, at der var tale om drabsforsøg. Derfor skal Vestre Landsret nu også bedømme sagen.

Referat:
Var der tale om forsøg på manddrab eller grov vold med kniv? Det skal Vestre Landsret i Aalborg tage stilling til, når retten mandag og tirsdag behandler sagen mod en nu 19-årig mand.